b'\n_START_ARTICLE_\nAmreli\n_START_SECTION_\nHist\xc3\xb2ria\n_START_PARAGRAPH_\nSe suposa que \xc3\xa9s la ciutat esmentada com Anumanji el 534, que m\xc3\xa9s tard es va dir Amlik i despr\xc3\xa9s Amravati. L\'antic nom en s\xc3\xa0nscrit fou Amarvalli. Es suposa que fou poblada pels kathis, arribats al segle\xc2\xa0XIV segurament expulsats pels musulmans perqu\xc3\xa8 eren n\xc3\xb2mades adoradors del sol, i que van donar nom a Kathiawar. _NEWLINE_El sepanati Khande Rao Dabhade i el seu lloctinent Damaji Gaikwar van dirigir les primeres incursions marathes a la zona, per\xc3\xb2 fins al temps de Damaji Gaikwar II (1732-1768) el pa\xc3\xads no fou sotm\xc3\xa8s o posat sota tribut compartit amb el peshwa (1752-1753). Des d\'aquest temps les forces del peshwa i del gaikwar (o gaikowar) van recollir conjuntament els tributs; el 1799 els gaikowar va llogar la part del peshwa per\xc3\xb2 a causa de les dificultats de recaptaci\xc3\xb3 va fer acords amb els brit\xc3\xa0nics; el coronel Walker, el resident a Baroda, i el general Vithal Rao Devaji en nom del gaikowar, van entrar a Kathiawar el 1807 i van signar acords amb els principals pr\xc3\xadnceps locals (conegut com a "Pactes del Coronel Walker"). El 1814 l\'acord de lloguer es va acabar i el peshwa va enviar els seus oficials a recaptar els tributs fet que va derivar en una doble imposici\xc3\xb3 a m\xc3\xa9s de la negaci\xc3\xb3 de part dels drets que exercia el gaikowar. Per\xc3\xb2 la caiguda del peshwa el 1818 va donar als brit\xc3\xa0nics els seus drets sobre aquestos tributs i el gaikowar va haver de renunciar als territoris excepte els d\'Amreli i Okhamandal que li foren reconeguts com a possessi\xc3\xb3._NEWLINE_El 1947 es va formar la confederaci\xc3\xb3 de Saurashtra (uns 260 principats) per\xc3\xb2 Baroda va quedar dins de l\'estat de Bombai (1948) i despr\xc3\xa9s del de Gujarat (1960). El primer primer ministre de Gujarat, Jivaraj Mehta, era nadiu de la ciutat.'